 17. SEPTEMBER – **DAN ZLATE KNJIGE**

**Knjiga je kot luč –**

**prebereš jo,**

**da sveti v tebi. (France Bevk)**

**Na ta dan se je pred 125 leti v Zakojci pri Cerknem rodil in pred 45 leti v Ljubljani umrl naš znani mladinski pisatelj** France Bevk, **ki je dejal, da je »dobra knjiga zlata knjiga«.**

**Tako se z današnjim dnem po vseh slovenskih osnovnih šolah in v zamejstvu pričenja branje za BRALNO ZNAČKO.**

**Temu bralnemu gibanju se pridružujemo tudi metelkarji, ki beremo za vseslovensko bralno značko.**

**Veliko bralnih užitkov vam želim v tem šolskem letu tudi s knjigami iz šolske knjižnice, zato VABLJENI med njene police.**

**V šol. l. 2015/16 se začenja 56. sezona BZ, hkrati pa to bralno gibanje praznuje 55. rojstni dan.**

**Ob tem praznovanju** **prejmejo vsi prvošolčki v Sloveniji ter otroci v slovenskem zamejskem in zdomskem prostoru darilno slikanico Tilke Jamnik Ostržek bere za bralno značko z ilustracijami Petra Škerla.** **Je knjiga o Bralni znački in o pomenu branja, ki jo bodo otroci brali ob pomoči in podpori odraslih.**

**BZ Slovenije se zahvaljujemo podjetju Hofer, brez katerega tako velika naklada ne bi bila mogoča.**

**Marinka Cerinšek, šolska knjižnica**

**F R A N C E B E V K**



France Bevk se je rodil 17. septembra 1890 v revni kmečki družini v Zakojci pri Cerknem. Osnovno šolo je dokončal v Bukovem, nekaj časa je bil vajenec v Kranju, nato se je vrnil domov. Pri sedemnajstih letih se je vpisal na učiteljišče v Gorici in Kopru; do vojne je poučeval.

Zaradi kulturnega in prosvetnega delovanja med primorskimi Slovenci je bil pod italijansko zasedbo večkrat zaprt, leta 1943 je odšel med partizane. Bil je predsednik odbora OF za Primorsko; udeležil se je pariške mirovne konference in tako kot primorski Slovenec dejavno sodeloval v boju za meje in za priključitev Primorske k Jugoslaviji. Po vojni je deloval kot časnikar, publicist in založnik v Ljubljani, nato pa se je vrnil v Gorico, kjer je bil dejaven na javnih položajih in kot pisatelj.

Umrl je 17. septembra 1970 v Ljubljani; pokopan je v Solkanu.

Spada med najplodovitejše slovenske pripovednike in najboljše mladinske pisce.

Vrh njegovega pisanja predstavlja roman Kaplan Martin Čedermac (1938), ki ga je objavil pod psevdonimom Pavle Sedmak. V njem prikazuje narodnostno zatiranje Slovencev v Beneški Sloveniji.